**L'Adagio**

Après la guèrra nos arribèn a la lana gent d'un chic pertot, de lunh vè't saber ond. Jo que me susprenoi gelós d'un meitat-Ongrés meitat-Italian, just de la mia edat, dont me didè l'Annia : « Aqueth Gino, qu'es talament bèth que’m hèi mau sonque de l'espiar. » Me n'anèvi dab eth, mantun còp, capvath la sega. Que’m parlèva deu son K.Z., ond l'avèn dus ans embarrat. Se carèva tanben a grans pausas, de long deus camins, los dessers d'aqueste estiu, uelhs aubèrts, « com fares », au díder de l'Annia.

Lo son pair s'èra dishat gahar preus nazis, e l'avèn pas mèi vist. S'èran miats tanben lo Gino, qui volè pas se desseparar deu pair. Aquí, que s'estanquèva, que’s carèva, brusc, e me mormorèva :

« Escota... » Lo vent que hadè dançar quauqua branca. « Escota... » E tornèvam n'anar de mèi en mèi lunh, d'un jorn sus l'aut, aus grans pins, pausa après l'angèlus e la permèra estela.

Eth, que l'avèn d'abòrd esparanhat e metut de costat.

« Benlèu que m'avèn pres per un Polac ». Un medecin de Stuttgart se l'avè guardat per ad eth. Solament, quan l'aperèva, que se divè méter a patagraupas, com un can, e córrer atau, com un can. Avè pas patit hami. Solament, que divè s'arrepastar suu sòu, a patagraupas, com un can. Un còp, lo medecin qu'estó mobilizat en Russia, e la bèra vita estó acabada.

« Va estar neits. Vam anar enqüèra, se vòs, un tròç de camin... Vòs ? » Ic volí plan. Que m'expliquè com s'i calè préner, au K.Z. Au mens aquí se podè téner dret. « Va estar neit barrada, Gino... Tornim-nse'n. »

Çò que li defautèva lo mèi, enlà, qu'èra l'Adagio d'Albinoni. Son medecin de Stuttgart que tenè a soa casa un òrgue miravilhós, e que joguèva òras e òras, a la caduda deu jorn. A patagraupas, eth que vinè escotar, dinc a s'amassèssi un còp de pè. « Cho ! çò didè, los pins aneits que hèn musica.. » Aus cabelhs los i devinèvan com ua canta. Mès jo sabí pas audir arren.

Aqueste còp, lo só-coc que durèva. Qu'avèm pres un camin de bròs qui mièva end un ostau de pro lunh, ond s'i èra vinut acasar sèi pas quau malastruc d'estrangèr, un de Romania, per entenut díder. La lutz deu ser se despleguèva jauna dens los pins, e qu'aurem solide enqüèra sequèr l'endoman. Que se hadó au cap d'ua pausa com ua escurada de brum, e la sega, de nega vinó grisa e blura. Pr'amor ? ic sèi pas: mès lo còr se’m barrè. Lo Gino: « Anem un chic en davant, vòs? » Que vinó tròp bèth, en aqueste darrèr clar deu jorn.

« Alòm, vèn ! » Dens la sega, quauque d'un que joguèva a l’òrgue. L'Adagio.